13. ΑΠΟΦΑΣΙΣ ΥΠΟΥΡΓΟΥ ΕΡΓΑΣΙΑΣ Αριθ. 15316/863 της 20 Φεβρ./9 Μαρτ.  1967 (ΦΕΚ Β΄ 165) Περί τροποποιήσεως και συμπληρώσεως της υπ’ αριθ. 120494/65 αποφάσεως «περί καθορισμού 9ώρου εργασίας δια το εν γένει εργατοτεχνικόν προσωπικόν των βιοτεχνικών τυροκομείων». Έχοντες υπ’ όψιν: 1)Τας διατάξεις της παρ. 1 του άρθρ. 2 του Ν.Δ. 4020/59 «περί τροποποιήσεως και συμπληρώσεως ενίων διατάξεων εργατικών τινών Νόμων». 2)Την από 6.2.67 γνωμοδότησιν του Εθνικού Γνωμοδοτικού Συμβουλίου Κοιν. Πολιτικής. 3)Τας διατάξεις της από 1.6.66 ΣΣΕ «περί των όρων αμοιβής και εργασίας των εργατοτεχνιτών τυροκομείων απάσης της χώρας», αποφασίζομεν: Τροποποιούντες και συμπληρούντες την υπ’ αριθ. 120494/1965 ημετέραν απόφασιν «περί καθορισμού 9ώρου εργασίας δια το εν γένει εργατοτεχνικόν προσωπικόν των βιοτεχνικών τυροκομείων», καθορίζομεν τας ώρας εργασίας του εργατοτεχνικού προσωπικού των μεν βιομηχανικών τυροκομικών επιχειρήσεων εις 8 ημερησίως, των δε βιοτεχνικών τοιούτων εις 9 τοιαύτας. Υπέρβασις του 8ώρου εργασίας των βιομηχανικών τυροκομικών επιχειρήσεων επιτρέπεται επί δύο ώρας καθ’ εκάστην και της 9ώρου των βιοτεχνικών τυροκομικών τοιούτων επί μίαν ώραν καθ’ εκάστην κατά την περίοδον από Ιανουαρίου μέχρι τέλους Μαΐου εκάστου έτους. Δια την ως άνω υπερωριακήν απασχόλησιν οι μισθωτοί δικαιούνται της αναλογούσης αντιμισθίας προσηυξημένης κατά 25%. Η παρούσα δημοσιευθήτω δια της Εφημερίδος της Κυβερνήσεως. 